**Прессъобщение за раздаване на втория комплект ваучери за 2014 г.**

Във връзка с прилагането на схема за държавна помощ „Намалена акцизна ставка върху газьола, използван при първичното селскостопанско производство, чрез използване на система от ваучери” по отношение на 2014 г., на 07.09.2015 г. стартира раздаването на ваучерите на втория етап. Земеделските стопани могат да получат ваучерите си в общинските служби „Земеделие”. Раздаване на ваучерите ще продължи до 25.09.2015 г.

През втория етап на помощта земеделският стопанин получава ваучери за количеството гориво, представляващо разликата между действително изразходения през календарната 2014 г. газьол и вече получената помощ с ваучерите от първия етап. Номиналната стойност на ваучерите се изчислява от софтуера. Ваучери не се предоставят, ако земеделският стопанин на първия етап е получил помощ за повече гориво отколкото реално е изразходил.

При получаване на ваучерите за втория етап земеделският стопанин представя валиден документ за самоличност, заверена за 2014/2015 г. регистрационна карта за земеделски стопанин по Наредба 3 от 1999 г., и нотариално заверено пълномощно (ако ваучерите ще се получават от упълномощено лице).

Ваучерът се състои от три части (А, Б и В). Част А и Б се предоставят на земеделския стопанин, а част В (приемателно-предавателен протокол) остава и се съхранява в ОСЗ. Ваучери за гориво с нарушена цялост и повредени защити не могат да се ползват за подпомагане по помощта. Земеделският стопанин ползва помощта, като предоставя част А от ваучера на търговец на гориво, който приема част А на ваучера. Земеделският стопанин изисква от търговеца на гориво да завери с подпис и печат част Б на ваучера, да прикрепи фактурата за закупеното гориво към ваучера и да впише в нея серията и номера на ваучера. Земеделският стопанин съхранява част Б от ваучера заедно с прикрепената фактура съгласно законоустановения срок (5 години).

Земеделските стопани следва да върнат неизползваните ваучери в ОСЗ. Това става с приемателно-предавателен протокол, който е доказателство за връщането на ваучерите от страна на земеделския стопанин.